A BIZOTTSÁG 129/2009/EK RENDELETE
(2009. február 13.)
A 197/2006/EK rendelet a korábban élelmiszerként használt termékekre vonatkozó átmeneti intézkedések érvényességének tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 32. cikke (1) bekezdésére,
mivel:
(1)
Az 1774/2002/EK rendelet az állati melléktermékek összegyűjtésének, felhasználásának és ártalmatlanításának átfogó szabályait állapítja meg.
(2)
A korábban élelmiszerként használt termékek összegyűjtése, szállítása, kezelése, felhasználása és ártalmatlanítása tekintetében az 1774/2002/EK rendelet szerinti átmeneti intézkedésekről szóló, 2006. február 3-i 197/2006/EK bizottsági rendelet (2) számos átmeneti intézkedést ír elő, melyek 2009. július 31-én hatályukat vesztik.
(3)
A Bizottság elfogadta az 1774/2002/EK rendelet felülvizsgálatára vonatkozó javaslatot (3). A javaslatot jelenleg a jogalkotók vizsgálják és a korábban élelmiszerként használt termékekre vonatkozó szabályok, illetve az ilyen állati melléktermékekből adódó kockázatokkal kapcsolatos rendelkezésre álló tudományos bizonyítékok vizsgálatára ebben az összefüggésben kerül majd sor. Ezért célszerű meghosszabbítani a jelenlegi átmeneti intézkedés érvényességi idejét, azért, hogy az új szabályok elfogadásáig a korábban élelmiszerként használt termékekre vonatkozó jelenlegi szabályok maradjanak hatályban.
(4)
Az állati melléktermékekről szóló felülvizsgált rendelet hatálybalépésének Bizottság által javasolt időpontjára tekintettel a 197/2006/EK rendelet érvényességi idejét 2011. július 31-ig célszerű meghosszabbítani.
(5)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 197/2006/EK rendelet 5. cikkében a „2009. július 31-ig” dátum helyébe a „2011. július 31-ig” dátum lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. február 13-án.